Kaili Viidas
Kaili Viidas (sündinud 20. mail 1984 Tallinnas) on eesti näitleja ja lavastaja. Ta lõpetas 2003. aastal Gustav Adolfi Gümnaasiumi hõbemedaliga ja 2007. aastal Viljandi Kultuuriakadeemia näitleja erialal (cum laude). Tema teoreetilise lõputöö teema oli "Näitleja ja mängu suhe teatris ja ühiskonnas". Alates 2011. aastast õppis ta Pärnu Saksa Tehnoloogiakoolis multimeedia kujundaja erialal. Ta on end täiendanud ka teatri ja psühholoogia õppestuudios AlterEgo ja Tiiu Luhti Grimmikoolis. Kaili Viidas on alates 2007. aastast Endla teatri näitleja ja lavastaja. Kuulub Eesti Näitlejate Liitu. Kaubamärgi Little Dots Films all on ta koos tunnustatud lastefotograafi Katrina Tangiga loonud lühivideosid.